Hans Christian Schmidt (V), 2002-05-16:
Allerførst vil jeg godt benytte lejligheden til at sige tak for en god behandling af lovforslaget.
Der blev fremført et par synspunkter, som bl.a. gik på en rapport.
Jeg kan sige om den rapport, der er omtalt, at miljøministeren ikke kender den.
Jeg har så sent som i dag spurgt, hvor den befinder sig i systemet i forhold til Danmark, og det svar, jeg har fået, og som jeg kan forholde mig til, er, at den er på vej om meget kort tid, og så må vi jo se, hvad den indeholder. Jeg ved ikke noget om, om rapporten skulle være hemmelig.
Jeg har kun spurgt efter den og har fået det svar, jeg har omtalt, og derfor kan jeg jo af gode grunde heller ikke have nogen holdning til den eller vide, om der er nogle konklusioner i den, for jeg har ikke set den.
Men uanset det er det meget vigtigt, at vi holder tingene adskilt i debatten, og det er det, forslaget arbejder med.
Det er et spørgsmål om sundhed, natur og miljø.
Når vi diskuterer det, som nogle har rejst spørgsmål om, også i samråd, nemlig spredningsrisiko, er det jo et område, der henhører under Fødevareministeriet.
Derfor var fødevareministeren også med i samrådet, og da fødevareministeren vel egentlig må være klar over, at det spørgsmål kom op i dag, vil jeg gerne sige, at det, fødevareministeren svarede, netop var, at der nu bliver udarbejdet en rapport.
Danmark har et moratorium.
Vi har sammen med Grækenland, Frankrig, Italien, Østrig og Luxembourg tilsluttet os en erklæring om ikke at give nye tilladelser til dyrkning og markedsføring af GMO.
Baggrunden herfor er et ønske om at få vedtaget et effektivt sporbarhedssystem, som kan sikre pålidelig mærkning af GMO'er, og det har der da været bred opbakning til i Folketinget.
De to forordningsforslag om sporbarhed af fødevare- og foderfremstilte GMO'er og om genetisk modificerede fødevare- og foderstoffer
er i øjeblikket under forhandling i EU.
Det er disse to forslag, der tilsammen skal sikre pålidelig mærkning for alle produkter, og så længe de ikke er vedtaget, har regeringen ingen planer om at ændre sin holdning om, at Danmark fortsat inden for rammerne af sine beføjelser vil suspendere nye tilladelser til dyrkning og markedsføring af GMO.
Man kan godt diskutere, hvad regeringen har sagt eller ikke sagt, men det er i grunden meget tydeligt.
Regeringen har sagt, at vi er nødt til først at have de oplysninger, som ligger i fødevareministerens regi, og så bliver der udarbejdet den rapport, som skal danne grundlag for årene efter 2002.
Jeg kan ikke stå her på talerstolen i dag og sige, om vi er klogere om en uge.
Forslaget her kan derimod sagtens være klar.
Det handler om, hvorvidt vi vil implementere EU-bestemmelserne i lighed med andre lande, eller vi ikke vil.
Vi kan altså overholde fristen, som er sat til den 17. oktober 2002, for der ingen problemer med at implementere forslaget senest den 17. oktober 2002.
Vi kan vælge at sige, at vi også vil drage nogle andre problemer ind fra et andet område, og det skal jeg selvfølgelig ikke forholde mig til, men blot sige, at sådan kan man gøre.
Men der er intet til hinder for, at vi kan godkende forslaget her.
Jeg er klar over, at i dag vil man stille de spørgsmål, som man godt ved ikke kan besvares, fordi spørgsmålene afhænger af, om man i et andet regi, nemlig i fødevareministerens regi, finder den redegørelse.
Jeg vil i hvert fald gerne have det helt klart, at hvis nogen siger, at der er en rapport, der er hemmeligholdt, må det være hr. Jørn Jespersen, som bringer spørgsmålet ind i debatten i dag.
Jeg kender ikke noget til, at nogen rapport er hemmeligholdt, og fordi en rapport endnu ikke er offentliggjort, er det jo ikke det samme, som at den er hemmeligholdt.
Jeg tror og håber, at der rundtomkring bliver arbejdet på en del redegørelser, som ikke offentliggøres,
før de f.eks. er godkendt af de mennesker, der skal lægge navn til dem.
Hvis man laver en rapport, må det jo også være sådan, at man skal være færdig med den, før man kan offentliggøre den, men det er jo ikke det samme som at give den et dramatisk skær af, at den er hemmeligholdt.
For mig at se ligger der næsten det i det, at nogle ikke har ønsket, at den måtte komme ud, eller måske noget andet, men jeg kan bare sige, at det kan jeg i hvert fald på ingen måde svare på, for det kender jeg ingenting til.
Men jeg vil sige, og det ved hr. Jørn Jespersen godt, at dette forslag kan vi vedtage, for det lever fuldstændig op
til de problemer, der er omkring natur, sundhed og miljø
Vi har vores moratorium, vi står ved det moratorium, og jeg ved endda, at i betænkningsbidraget blev det skrevet ind, at Danmark først kan ophæve sit moratorium, når vi har overbevist de andre fem lande om, at moratoriet skal ophæves.
Efter min bedste overbevisning må jeg sige, at dette forslag kan man godt vedtage.
Men man skal arbejde videre med de andre problemer, som stadig vil være der, og som jeg helt bestemt ikke tror man kan løse over én uge, og da slet ikke når rapporten ikke er offentliggjort endnu.
Derfor må man tage tiden til det, og det håber jeg man gør sagligt og fagligt og får det ordnet, så vi er klar ved udgangen af 2002.